SA737
Exported from Holy-Writings.com on 2026-06-21 - 1 clipping

雜阿含經 (七三七)

如是我聞。 一時佛住舍衞國祇樹給孤獨園。

爾時世尊告諸比丘。 所謂覺分 何等爲覺分。

諸比丘白佛。 世尊是法根法眼法依。 唯願爲説。 諸比丘聞已。當受奉行。

佛告諸比丘。 七覺分者謂七道品法。 諸比丘。此七覺分漸次起。 漸次起已。修習滿足。

諸比丘白佛。 云何七覺分漸次起。漸次起已。修習滿足。

若比丘身身觀念住。 彼身身觀念住已。專心繋念不忘。 當於爾時。方便修念覺分。 方便修念覺分已。修習滿足。

謂修念覺分已。於法選擇。 當於爾時。修擇法覺分方便 修擇法覺分方便已。修習滿足。

如是精進･喜･猗･定･捨覺分。 亦如是説。 如内身。如是外身。内外身。受心 法法觀念住。 專心繋念不忘。 當於爾時。方便修念覺分。 方便修念覺分已。修習滿足。乃至捨覺分。亦如是説。 是名比丘七覺分漸次起。 漸次起已。修習滿足

佛説此經已。諸比丘聞佛所説。歡喜奉行
-- SA737 — Taisho Tipitaka (CC0-1.0)